מנהל קבצים (חלונות)

מנהל הקבצים הייתה תוכנה שנכללה בגרסאות מערכות ההפעלה חלונות של מיקרוסופט, בין השנים 1990-1999.

היא הייתה בעל ממשק משתמש גרפי של "מופע-יחיד", והחליפה את ממשק שורת הפקודה של MS-DOS, בניהול קבצים. למרות ש"מנהל הקבצים" נכלל בחלונות 95, ב-NT 4.0, ובכמה גרסאות מאוחרות, ממשק ניהול קבצים חדש בשם Windows Explorer (סייר Windows) הפך למנהל הקבצים העיקרי, עם ניהול קבצים באמצעות תצוגה דו-חלונית השונה מתוכנת "מנהל הקבצים", ותצוגה חד-חלונית המתקבלת על ידי לחיצה על סמל "המחשב שלי". סייר Windows הפך, למעשה, למעטפת התצוגה של חלונות החל מ-95 והלאה.

האחראי על פיתוח "מנהל הקבצים" וכן מנהל ההדפסה, הוא לן-אליסון טיילור, מפתח מעטפת, בקבוצת מפתחי חלונות 3.1.

קוד המקור של מנהל הקבצים הישן שוחרר בשנת 2018 על ידי מיקרוסופט תחת רישיון MIT, וניתן למצוא אותו בגיטהאב, ולבנות אותו כך שיוכל לרוץ גם על חלונות 10.

== סקירה ==
ממשק התוכנה כלל רשימת תיקיות, מסודרת במבנה עץ, שהופיעה בצידו השמאלי של החלון, ורשימה הכוללת תוכן של תיקייה נבחרת בצידו הימני. מנהל הקבצים איפשר למשתמש ליצור, לשנות שם, להזיז, להדפיס, להעתיק, לחפש ולמחוק קבצים או תיקיות, ובנוסף לכך גם להעניק להם הרשאות כתיבה וקריאה או לשייך קובץ לתוכנה מסוימת שייפתח על ידה. כמו כן, כללה התוכנה אפשרויות לניהול כוננים כגון פירמוט כונן או הענקת תווית מזהה, או אפשרויות רשת כמו הגדרת תיקיה משותפת, התחברות והתנתקות מתיקיה משותפת שהוגדרה ככונן רשת ועוד. בחלונות NT, שתומכת במערכת הקבצים NTFS, התווספה גם אפשרות להגדיר רשימות בקרת גישה עבור קבצים או תיקיות ובדחיסת קבצים בעבודה עם כוננים שמפורמטים ב-NTFS.

בחלונות 95 ו-NT 4.0 ואילך, הוחלף מנהל הקבצים בסייר Windows החדיש יותר. עם זאת, היה עדיין ניתן לקבל גישה למנהל הקבצים הישן על ידי הרצה ידנית של התהליך <code>WINFILE.EXE</code> של סייר הקבצים. הגרסה האחרונה של מנהל הקבצים הופצה עבור חלונות 95, 98 ומילניום (4.90.3000) כיישום 16 סיביות, ועבור חלונות NT 4.0 ו-2000 (4.0.1381.318) כיישום 32 סיביות. בחלונות XP ומעלה היישום אינו קיים יותר, ולא ניתן לגשת אליו.

== גרסאות ==

=== OS/2 וחלונות 3.x ===
מנהל הקבצים פותח במקור עבור מערכת ההפעלה OS/2 של יבמ ומיקרוסופט, וגרסתו הראשונה יצאה לאור ב-1988.<ref></ref> במקור, נקראה התוכנה "File System" והשם של התהליך שאחראי לריצתה היה <code>PMFILE.EXE</code>, כש-PM הוא ראשי התיבות של Presentation Manager - הכינוי לממשק הגרפי של מערכת ההפעלה.

הגרסה המקורית של מנהל הקבצים פעלה בתצורת עבודה של 16 סיביות, וכתוצאה מכך תמכה בשמות קבצים באורך 8.3 - כלומר, 8 תווים עבור שם הקובץ ו-3 תווים עבור הסיומת. הגרסה של התוכנה שנכללה בחלונות 95 לא תמכה בשמות קבצים ארוכים, והייתה מציגה קבצים כאלו כשרק 6 התווים הראשונים מוצגים, לאחריהם סימן טילדה ומספרים, במידה ומדובר במספר קבצים המתחילים באותה מחרוזת (בדומה לצורה שבה היו מוצגים במערכות דוס).

גרסה זו של מנהל הקבצים הוצגה לראשונה בחלונות 3.0 שיצאה לאור ב-1990. הגרסאות של מנהל הקבצים שנכללו בחלונות 3.1 ו-3.11 הושפעו מבאג 2000 עקב הייצוג של תאריכים בתווי ASCII, וכתוצאה מכך בכל תאריך שאחרי שנת 2000 שתי הספרות שייצגו את השנה הוחלפו בפסיקים ובנקודה-פסיק. מיקרוסופט שחררה תיקון לבעיה ב-1997.<ref></ref>

=== חלונות NT ===
עבור חלונות NT 3.X, שוכתבה התוכנה מחדש כך שתעבוד בתצורה של 32 סיביות. כתוצאה מכך, הייתה התוכנה יכולה להתמודד עם שמות קבצים ארוכים, ולעבוד עם כוננים שפעלו במערכת הקבצים NTFS.

=== חלונות 10 ואילך - תוכנה חופשית ===
ב-6 באפריל 2018, 28 שנה לאחר יציאתה הראשונית של התוכנה לחלונות, שחררה מיקרוסופט את קוד המקור וקובצי ההרצה של התוכנה כתוכנה חופשית תחת רישיון MIT. קוד המקור נכתב מחדש ושוחרר כך שיתאים לעבודה עם מערכות הפעלה מדגם חלונות 10 ומעלה. בין השינויים שנכללו הייתה תמיכה בעבודה על קוד המקור כפרויקט של Visual Studio, אפשרות לקמפל את קוד המקור עבור 64 סיביות, ושיפור בשימושיות של התוכנה.<ref></ref> מיקרוסופט שחררה את התוכנה לחנות האפליקציות בינואר 2019.<ref></ref>

==קישורים חיצוניים==

* [https://github.com/Microsoft/winfile קוד המקור של מנהל הקבצים], באתר GitHub
<div class="mw-content-ltr">
*[http://www.microsoft.com/windows/WinHistoryDesktop.mspx Windows Desktop Products History]
*[http://channel9.msdn.com/ShowPost.aspx?PostID=284474 Dr Sneath and Ian Ellison-Taylor: Windows History]
*[http://support.microsoft.com/kb/q85557/ File Manager Shows Garbled Date for Year 2000 or Later] 
</div>
==הערות שוליים==

קטגוריה:מנהלי קבצים
קטגוריה:רכיבי Windows